Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 1 Pv 359/12/1103	Bratislava III, 21.1.2013
EEČ : 2-10-17-2013

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátor Okresnej prokuratúry Bratislava III
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: pomocník v pekárni
dňa 26.06.2012 v čase okolo 17.25 hod v XXXXX bol kontrolovaný hladkou PZ pod označením Celta 320, ktorej po predchádzajúcom zákonnom poučení dobrovoľne vydal 1 ks igelitové vrecúško, ktoré obsahovalo sušenú rastlinu rodu Cannabis s hmotnosťou 893 mg, s koncentráciou 15,5 % hmotnostných účinnej látky THC,   obsahujúce 138 mg THC, z ktorého množstva by sa dalo pripraviť 5 - 9 jednorazových dávok drogy, pričom rastliny rodu Cannabis sú v zmysle zákona č.139/1998 Z.z. o omamných látkach, psychotropných látkach a prípravkoch v znení neskorších predpisov zaradené do I. skupiny omamných látok.  

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Okresného riaditeľstva Policajného zboru v Bratislave III, Obvodné oddelenie PZ Nové Mesto - západ zo dňa 13.03.2012 pod spisovou značkou ORP-131/NMZ-B3-2012 bolo podľa § 206 ods. 1 Trestného poriadku vznesené obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods.1 Trestného zákona, na tom skutkovom základe, dňa 22.01.2012 v čase o 17.40 hod v Bratislave na Vlárskej ulici v predajni Tesco - Expres, počas kontroly vykonávanej hliadkou Obvodného oddelenia Policajného zboru Nové Mesto - západ pod volacím znakom Celta 320 mu bolo podľa § 21 zákona o Policajnom zbore zaistené igelitové vrecúško obsahujúce zelenú sušenú rastlinu, pričom následnou znaleckou expertízou vykonanou Kriminalistickým a expertíznym ústavom PZ bolo zistené, že sa jedná o rastlinu rodu Cannabis ( konope ) o hmotnosti 843 mg, s koncentráciou účinnej látky THC viac ako 30 mg, ktoré množstvo sa považuje za minimálne 3 obvykle jednorazové dávky drogy, pričom rastliny rodu Cannabis sú v zmysle zákona č.139/1998 Z.z. o omamných látkach, psychotropných látkach a prípravkoch v znení neskorších predpisov zaradené do I. skupiny omamných látok.  

	Skutkový stav ako aj dôvodnosť podozrenia, že obvinený sa dopustil stíhaného trestného činu - prečinu sú v danom štádiu konania dostatočne preukázané vykonaným dokazovaním, a to predovšetkým vlastným priznaním obvineného XXXXX k spáchaniu skutku, ktoré učinil vo svojej výpovedi zo dňa 30.10.2012 v procesnom postavení obvineného, ako aj ďalšími dôkazmi, a to predovšetkým výsluchom svedkov XXXXX, XXXXX a XXXXX, ako aj závermi znaleckého posudku vypracovaného Kriminalistickým a expertíznym ústavom PZ Bratislava k druhu a množstvu zaistenej drogy, koncentrácii účinnej látky a počtu obvykle jednorazových dávok na použitie pre osobnú potrebu priemerného konzumenta, ktoré by bolo možné zo zaisteného množstva drogy pripraviť.   

Preskúmaním predloženého spisového materiálu som zistil, že v posudzovanej veci sa koná o trestnom čine - prečine, na ktorý zákon ustanovuje trest odňatia slobody, ktorého horná hranica neprevyšuje 5 ( päť ) rokov. 

Podľa § 171 ods.1 Trestného zákona kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky. 

	Z obsahu spisu ďalej vyplýva, že obvinený po zákonnom poučení podľa ustanovenia § 216 Trestného poriadku o podmienečnom zastavení trestného stíhania pred začatím výsluchu vyslovil súhlas s takýmto postupom v prípravnom konaní a súčasne, ako bolo už vyššie spomenuté, sa k spáchaniu skutku priznal.    

	Ako to vyplýva z obsahu registra trestov, obvinený XXXXX nebol doposiaľ súdne trestaný. V minulosti ( obdobie od roku 2011 do roku 2012 ) bol v troch prípadoch prejednávaný za priestupok, pričom išlo o konania porušujúce predpisy o zákaze konzumácie alkoholických nápojov na verejných priestranstvách a zákaze fajčenia na určených miestach. V súčasnej dobe obvinený nie je trestne stíhaný.     

	Podľa § 216 ods.1 Tr.por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
	a/ vyhlási, že spáchal skutok, za ktorý je stíhaný, a nie sú dôvodné pochybnosti o tom, že jeho vyhlásenie bolo vykonané slobodne, vážne a zrozumiteľne, 
	b/ nahradil škodu, ak bola trestným činom spôsobená, alebo s poškodeným o jej náhrade uzavrel dohodu alebo urobil iné opatrenia na jej náhradu, a 
	c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.     

Vzhľadom na skutočnosť, že v posudzovanej veci boli splnené všetky zákonné podmienky na podmienečné zastavenie trestného stíhania, to znamená podmienky uvedené pod písmenom a/ až c/ § 216 ods.1 Trestného poriadku ( trestným činom nebola spôsobená škoda ), rozhodol som v merite veci tak, ako je to uvedené vo výrokovej časti tohto uznesenia. 

	Súčasne som obvinenému vzhľadom na jeho osobu, s prihliadnutím na jeho doterajší život a na okolnosti prípadu určil skúšobnú dobu na samej dolnej hranici zákonného rozpätia, ktorá začína plynúť právoplatnosťou uznesenia o podmienečnom zastavení trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Vladimír Pravda
prokurátor